La Fira del Tió de Solsona ha engegat una campanya per conscienciar de la importància de no recollir troncs morts al bosc

Engegar/Aturar Silenciar Pujar el volum Disminuir el volum Instruccions per interactuar amb el player Després de la publicitat pots interactuar amb el player amb els següents botons

Els tions comencen a ser a moltes cases; n'hi ha de massissos o de foradats, que són molt tradicionals a pobles del Pirineu o el Prepirineu. Els foradats surten de troncs morts, que alguns recullen sense control al bosc. Però resulta que aquesta fusta morta és essencial per a la biodiversitat del bosc.

Passejant pel bosc es pot trobar algun tronc mort a terra. Són escassos i molt valuosos, com explica Mario Beltran, enginyer del Centre de Ciència i Tecnologia Forestal de Catalunya:

"És molt escàs de trobar perquè correspon a fases més madures de bosc, que no són comunes als boscos mediterranis, perquè són boscos treballats durant molts anys. I falta aquest recurs, que és molt important per a la biodiversitat associada als boscos".

El Centre de Ciència i Tecnologia Forestal de Catalunya participa en un projecte europeu per quantificar la falta de fusta morta al bosc. I ha alertat que pels volts de Nadal s'ha arribat a talar algun roure centenari ja mort per fer-ne tions.

A Solsona i moltes localitats del Pirineu o Prepirineu els tions de Nadal són foradats, i de troncs foradats n'hi ha poquíssims. Són troncs morts amb molta vida, diu David Guixé, biòleg del Centre de Ciència i Tecnologia Forestal de Catalunya.

"Quan un arbre es mor i comença a produir aquest tipus de forats o de cavitats a l'interior, moltes espècies se n'aprofiten. No sols fongs, líquens, invertebrats, sinó fins i tot grans espècies de vertebrats."

Davant d'això, la Fira del Tió de Solsona ha engegat una campanya per conscienciar de la importància de no recollir troncs morts al bosc i s'assegura que els que es venen tinguin un origen controlat. Glòria Domínguez, coorganitzadora de la Fira del Tió, explica com ho fan:

"Hem hagut de tallar alguns arbres durant l'any a Solsona perquè estaven malalts; hem trobat que eren foradats i ens els hem quedat. I també, quan hem identificat que hi havia algun tronc foradat que anaven a vendre per cremar com a llenya, l'hem rescatat i l'hem posat a la venda".

La millor manera de fer reviure el tió és que passi de generació en generació, com fa la família de Dolors Ciuró amb el Tió de Cal Silo: